kardosdrur/scandi-wiki huggingface dataset:
Østre Anlæg (Holbæk)

Østre Anlæg er en folkepark i Holbæk og én af byens ældste parker. Parken er anlagt i slutningen af 1800-tallet og fik sin nuværende udformning i slutningen af 1900-tallet. 

Østre Anlæg anvendes som bypark såvel til koncerter som folkemøder, blandt andet i forbindelse med Arbejdernes internationale kampdag den 1. maj.

Kilder

Bygninger, konstruktioner og anlæg i Holbæk
Folkeparker i Danmark
Løbesportstøj

Løbetøj er, som regel, meget lette beklædningsgenstande, hvilke omfatter shorts, bukser, specielle sokker, huer, jakker, t-shirts og handsker.

Beklædningsgenstandene er beregnet til, at man kun har ét lag tøj på, og der fokuseres derfor på stoffets åndbarhed såvel som stoffets vind-stoppende effekt.

Der bruges i meget høj grad syntetisk fremstillede materialer, da disse stoffers egenskaber er nemme at tilpasse. I løbetøj fokuseres på, at brugerens kropstemperatur bliver forøget under løb og stoffets egenskaber er med fordel tilsvarende svedtransporterende og derved kølende.

Tætsiddende beklædningsgenstande som f.eks. skiundertøj, også kaldet Base Layers, er meget populære, da de tillader stor bevægefrihed, fremhæver ens kropsmuskulatur og er effektivt svedtransporterende.

Se også 
 Streaking

Løbesport
Sportsbeklædning
Norgesminde

Norgesminde (eller Norges Minde) var et landsted beliggende Strandvejen 119 i Ryvangen, nuværende Ydre Østerbro, København.

Bygningen blev opført 1813 af den norske læderfabrikant Christopher Johnson Hedemark og fik året efter sit navn, som henviste til Danmarks afståelse af Norge til Sverige ved freden i Kiel i 1814. Bygningens karakter af dobbelthus med to fremspringende risalitter var måske en reference til "tvillingeriget" Danmark-Norge.

I 1899 købte Københavns Magistrat ejendommen, som blev anvendt til sociale formål; i begyndelsen et optagelseshjem for børn. Mod slutningen af 1960'erne blev Norgesminde omdannet til et kollektiv, og flere medlemmer af det danske jazz-rock band Burnin Red Ivanhoe boede i huset. Kommunen lod i 1986 Norgesminde nedrive og opførte på grunden et plejehjem i en postmodernistisk stil. En del af den gamle haves træer blev bevaret, men er senere faldet for tidens tand.

Norgesminde findes omtalt i Poul Martin Møllers skæmteroman En dansk Students Eventyr (1824), hvor Valentin bor i huset for at få ro til sine studier. Dernæst viser hovedpersonen, "Den krøllede Frits", sig og ved afholdelsen af en studentersammenkomst.

Kilder 
 Den Store Danske

Forsvundne bygninger, konstruktioner og anlæg i København
Østerbro
Michael Treschow (ingeniør)

Michael Treschow (22. december 1864 på Norsminde ved Aarhus – 10. maj 1935) var en dansk ingeniør og fabrikant.

Han var søn af toldkontrollør Michael Treschow (1819-1891) og hustru Karen Louise født Petersen (1839-1916), blev uddannet på S. Frichs Maskinfabrik i Aarhus og på Polyteknisk Læreanstalt og blev 1892 overingeniør i A/S Reck's Opvarmings Comp., hvor han 1906 blev fabrikdirektør og 1927 administrerende direktør for selskabet. 1906-14 var Treschow bestyrelsesmedlem i Foreningen af Fabrikanter i Jernindustrien i København og 1906-23 medlem af repræsentantskabet i Dansk Arbejdsgiverforening.

3. maj 1893 ægtede han Gerda Sjögren (13. februar 1869 i Helsingborg - ?), datter af bygmester I.A. Sjögren og hustru Christine født Lilja.

Kilder 
Kraks Blå Bog 1929.

Personer i Kraks Blå Bog (afdøde)
Ingeniører fra Danmark
Fabrikanter fra Danmark
Michael 2
Personer fra Jylland
Danskere i 1800-tallet
Danskere i 1900-tallet
Tampereen Pyrintö (basketball)

Tampereen Pyrintö er en basketballklub i Tampere, Finland. Klubben spiller i den bedste finske liga, Korisliiga. Pyrintö spiller sine hjemmekampe og træner på Pyynikin palloiluhalli. Basketball-Pyrintö blev stiftet i 1941 og har vundet 3 Finske mesterskaber og 2 pokalmesterskaber for herrer og 8 Finske mesterskaber og 1 pokalmesterskab for damer.

Klubbens resultater

Herrer 
 3 Finske mesterskaber
 2 pokalmesterskaber

Damer 
 8 Finske mesterskaber
 1 pokalmesterskab

Eksterne henvisninger 
 Officielle hjemmeside
 Tampereen Pyrintö  basket.fi

Noter 

Basketballklubber
Sportsklubber i Finland
Pyrintø (basketball)
Etableret i 1941
Reck's Opvarmings Comp.

Reck's Opvarmnings Comp. A/S var en dansk virksomhed i København, som fremstillede opvarmningsanlæg. Selskabets arbejdsfelt omfattede hele opvarmningsområdet, specielt fabrikation af stålkedler til centralvarmeanlæg og højtryksdampanlæg samt apparater for automatisk fyring, såsom stokere, oliefyr og helautomatiske gaskedler. Reck-stålkedler, der fremstilledes som universalkedler for al slags brændsel, havde en meget stor udbredelse både i Danmark og i udlandet.

Den var grundlagt 1. marts 1878 af kaptajn A.B. Reck (1850-1927) og i 1889 omdannet til et aktieselskab. Reck blev efter sin død efterfulgt af Michael Treschow (1864-1935) som administrerende direktør, og Treschow blev efterfulgt af civilingeniør Jørgen Jacobsen (1905-?).

Aktiekapitalen var oprindelig på kr. 400.000, men blev senere udvidet til kr. 800.000.

Selskabets kontor lå på adressen Gothersgade 155, mens fabrikken lå i Esromgade 15 på Nørrebro i København.

Kilder 
 Danmarks ældste forretninger 1100-1911, Kraks Forlag 1950

Etableret i 1878
Tidligere virksomheder i København
Ingeniørvirksomheder i Danmark
Fremstillingsvirksomheder i Danmark
Paulus' Andet Brev til Timotheus

Paulus' Andet Brev til Timotheus fra Det Ny Testamente hører til de Pastorale breve. Det er breve, der enten er stilet til en leder af en menighed, eller omhandler hvordan menigheden bør organiseres og ledes. De fleste forskere mener i dag at brevet er pseudonymt, bl.a. fordi det er stilet til en menighedsleder. Menighederne på Paulus’ tid havde nemlig ingen fast struktur.

Fra det andet brev, kapitel 3, vers 16: "Ethvert skrift er indblæst af Gud og nyttigt til undervisning, til bevis, til vejledning og til opdragelse i retfærdighed". 

Begrebet guddommelig inspiration kommer herfra, det samme gør selve navnet, da ordet “indblæst” på latin oversættes til inspirato.

Om at stride den gode strid (andet brev, kapitel 4, vers 6-8): "Mit blod skal snart udgydes, og tiden er inde, da jeg skal bryde op. Jeg har stridt den gode strid, fuldført løbet og bevaret troen. Nu har jeg retfærdighedens sejrskrans i vente, som Herren, den retfærdige dommer, på den dag vil give mig – og ikke mig alene, men alle dem, som har glædet sig til hans tilsynekomst".

Det er tydeligvis skrevet af en person, der snart venter på en dødsdom eller lignende.

Bøger i Det Nye Testamente
Apostlen Paulus
Paulus' Brev til Filemon

Paulus' Brev til Filemon er det 18. skrift i Det Nye Testamente.

Brevet er skrevet omkring år 60-62.

Paulus skrev brevet, mens han sad i fængsel i Efesos pga. sin tro på Kristus. Brevet er henvendt til Filemon, som er slaveejer, og brevet omhandler dennes slave, som åbenbart er stukket af, og tilmed har omvendt sig til Kristus, givet uden at spørge sin herre om lov. Derfor er brevet også et forsvar for slaven, og i virkeligheden en opfordring til Filemon om at modtage ham, som om det var Paulus selv, han modtog tilbage: "Så sandt du regner mig for en trosfælle, så tag imod ham, som var det mig selv" (kapitel 1, vers 17).

Som bekendt var det først cirka 1800 år senere, at slaveriet blev ophævet.

Bøger i Det Nye Testamente
Apostlen Paulus
Jakobs Brev

Jakobs Brev er et af de katolske breve og er i den kanoniske rækkefølge den 20. bog i Det Nye Testamente. Teksten er skrevet i slutningen af 1. århundrede eller i begyndelsen det 2. århundrede.

Jakob den Retfærdige regnes som Jesus fra Nazarets bror og var forfatter til brevet. Det er dog omstridt, hvorvidt det faktisk er Jakob, der er forfatter, eftersom han ikke selv omtaler slægtskabet med Jesus.

På trods af dets navn, indeholder brevet snarere en række formaninger, end en decideret korrespondance.

Kilder 

Bøger i Det Nye Testamente
Peters Første Brev

Peters Første Brev er et af de Katolske breve i Det Nye Testamente. Ifølge den kristne tradition er det apostlen Peter, oprindelig Simon Bar-Jona, der har skrevet brevet. Brevet er rettet til flere menigheder i Lilleasien, der var udsat for religiøs forfølgelse.

Teksten er skrevet engang i 90'erne, angiveligt i Rom, af en ukendt forfatter og er en del af 'de katolske breve', som mere er henvendt til kirken som sådan, frem for en bestemt menighed, som det oftest er tilfældet for Paulus' breve.

Luthers tanker om det almindelige præstedømme, dvs. at alle døbte i princippet har mulighed for at være præster, er blandt andet inspireret af følgende fra første brev (kapitel 2, vers 9 og 10): "Men I er en udvalgt slægt, et kongeligt præsteskab, et helligt folk, et ejendomsfolk, for at I skal forkynde hans guddomsmagt, han som kaldte jer ud af mørket til sit underfulde lys, I, som før ikke var et folk, men nu er Guds folk, I, som ikke fandt barmhjertighed, men nu har fundet barmhjertighed".

I kapitel 3 kaldes dåben for 'den lille syndflod'.

Om opfordring til kærlighed, og at udnytte de evner, den enkelte har (kapitel 8, vers 8-11): "først og fremmest skal I holde fast ved den indbyrdes kærlighed, for kærlighed skjuler mange synder. Vær gæstfrie mod hinanden uden tværhed. Som gode forvaltere af Guds mangfoldige nåde skal enhver af jer tjene de andre med den nådegave, han har fået. Den, der taler, skal tale med ord fra Gud; den, der tjener, skal tjene med den kraft, Gud giver, for at Gud i alle ting må blive herliggjort ved Jesus Kristus. Æren og magten er hans i evighedernes evigheder! Amen".

Bøger i Det Nye Testamente
Peters Andet Brev

Peters Andet Brev er et skrift, der indgår i Det Nye Testamente. Det anses generelt som værende et pseudopigraf, som er udgivet under falsk navn for at opnå den autoritet, der er knyttet til Apostlen Peter.

Teksten er skrevet engang først i 100-tallet af en ukendt forfatter.

Peters Andet Brev tilhører de såkaldt 'katolske' breve', det vil sige breve, som mere er henvendt til kirken som sådan, frem for en helt konkret menighed, som det oftest er tilfældet for Paulus' breve.

Det andet brev er også en advarsel mod vranglære, herunder gnosticismen, som Paulus er blevet taget til indtægt for, af nogle tidlige kristne gnostikere: "I hans [Paulus'] breve er der nogle ting, som er vanskelige at forstå, og som ukyndige og ubefæstede sjæle fordrejer – men det gør de jo også med de øvrige skrifter – til deres eget fordærv" (fra kapitel 3, vers 16).

Desuden lader det til, at der er folk, der har hånet de kristne for, at Jesus' genkomst endnu ikke har fundet sted, som lovet. Men for Herren er én dag som tusind år: "Dette ene må I ikke glemme, mine kære, at for Herren er én dag som tusind år, og tusind år som én dag. Herren er ikke sen til at opfylde sit løfte, sådan som nogle mener, men han har tålmodighed med jer, fordi han vil, at ingen skal gå fortabt, men at alle skal nå til omvendelse" (kapitel 3, vers 8 og 9).

Peters andet brev er givetvis det yngste skrift i Det Nye Testamente, og derfor i hele Bibelen. Derfor er det ikke mærkeligt, at der lever mange forskellige kristendomsopfattelser på dette tidspunkt - som bruger blandt Paulus' breve efter forgodtbefindende.

Noter 

Bøger i Det Nye Testamente
Jørgen Jacob Nielsen

Jørgen Jacob Nielsen (26. februar 1814 på Vintersborg på Lolland – 15. juni 1887) var en dansk politiker.

Han var søn af forpagter Anders Nielsen (1761-1850) og Pedernille Knudsdatter (død 1829), gik i Nakskov Latinskole indtil 1831 og lærte derefter landvæsenet. Han ejede 1838-40 en større gård, Simonsbjerg, ved Sorø og forpagtede derefter en mølle ved Ringsted og senere en anden nær ved Kalundborg indtil 1852; boede siden 1856 i København. I december 1850 blev han sekretær for Grundejerforeningen og forblev til sin død i denne stilling under dens forandrede navne (siden 1866 Godsejerforeningen) samt kæmpede vedblivende i blade og småskrifter imod tvungen fæsteafløsning og for hævdelse af godsejernes politiske og sociale stilling (Bemærkninger til Oplysning om Godsejernes politiske Holdning efter 1848, 1869). 1853-54 var han folketingsmand for Holbæk Amts 4. Kreds og hørte til ministeriets tilhængere. Han døde 15. juni 1887.

Han ægtede 1838 Clara Haderup (6. december 1809 - 12. august 1892), datter af kongelig tømmerforvalter Erhard Haderup.

Kilder 

 
 Thomas Hansen Erslew, Almindeligt Forfatter-Lexicon for Kongeriget Danmark med tilhørende Bilande fra 1814.
 Frederik Barfod, Dansk Rigsdagskalender.

Landmænd fra Danmark
Folketingsmedlemmer i 1850'erne
Personer fra Lolland
Peter Nielsen (stænderdeputeret)

Peter Nielsen (1. september 1779 i Sønder Sejerslev, Emmerlev Sogn – 26. april 1847 i Haderslev) var en slesvigsk stænderdeputeret.

Hans fader, Niels Pedersen, var sømand, og moderen, Kirsten Christiansdatter, døde tidlig, hvorfor sønnen 1791 kom til sin morbroder, købmand Andreas Christiansen i Flensborg og sejlede i 20 år med dennes skibe til Vestindien, de sidste 10 år som fører af et fregatskib. 1811 købte han en ejendom i Flensborg og oprettede her et sukkerraffinaderi, som ved hans energi og dygtighed hurtig gjorde ham til en velstående mand. 1832 valgtes han til rådmand og 1838 til stænderdeputeret. Kun i samlingen 1838 var han en enkelt gang medlem af et udvalg om skibsfartsvæsen, men senere blev han, der var udpræget dansksindet og kongetro, holdt ude fra alle udvalg. Han deltog dog ofte i forhandlingerne, stod 1842 afgjort på Peter Hiort Lorenzens side og udeblev ligesom denne fra samlingen 1844 På grund af kongens for de danske deputerede ydmygende afgørelse i sprogsagen. 1846 mødte han atter i stænderne og udtalte sig hyppig med fynd og klem imod slesvig-holstenernes statsopløsende forslag. På et besøg hos Peter Hiort Lorenzens enke døde han 26. april 1847 i Haderslev.

Han havde 19. marts 1812 ægtet Marina Angel (27. september 1790 - 17. oktober 1834), datter af købmand Hans Petersen Angel i Tønder.

Kilder 

 
 Ottosen, Peter Hiort Lorenzen, s. 60.

Stænderdeputerede fra Slesvig
Personer fra Sønderjylland (i Danmark)
Danskere i 1800-tallet
Købmænd fra Danmark
Gumstix

Gumstix er et firma grundlagt i 2003 af Gordon Kruberg, som producerer små single-board computere. Navnet Gumstix refererer til, at de første producerede computeres størrelse var på omkring en stang tyggegummi.
Selvom hovedcomputer designet altid har været proprietær, er design af udvidelseskort udgivet under Creative Commons Share-alike licensen.
Softwarestakken er Linux-baseret, bygget ved at anvende OpenEmbedded framework.

Kilder/referencer

Se også 
 Arduino
 Raspberry Pi

Eksterne henvisninger 

 http://www.gumstix.com
 Developer website
 Gumstix users wiki
 Gumstix Support links 
 Gumstix mailing list archives on nabble 

Single-board computere
Indlejret Linux
Linux-baserede enheder
Korbue

En korbue er buen mellem koret og skibet i en kirkebygning. Korbuen betegnes også triumfbue.

Korbuen stammer fra antikkens romerrige, som udviklede en byggestil, hvor halvcirkulære arkader kunne gennembryde og bære store murflader.

Bueslaget anvendes både i verdslige og sakrale bygninger og som et fritstående monument som triumfbuer som Titusbuen og kejser Konstantinbuen i Rom.

Denne romanske arkitektur, som er karakteriseret ved halvbuer, kom til Danmark i 1100-årene og prægede århundredes intense kirkebyggeri, så der i dag næppe er en middelalderlig landsbykirke, som ikke har bevaret den bueformede murgennembrydning mellem skib og kor.

Referencer

Eksterne henvisninger 

 Korbuen - en hyldest til den sejrende Kristus | religion.dk 

Kirkearkitektur
Bygningskonstruktion
Proveniens

Proveniens kan henvise til flere emner:

 Proveniens (biologi) - den bevoksning, en bestemt plante (eller dennes frø) kommer fra
 Proveniens (museumsgenstande) - de oplysninger om et kunstværk eller en museumsgenstand, som er indsamlet i forbindelse med erhvervelsen eller hjemtagningen til et museum
I.DE.A Institute

I.DE.A Institute (akronym for Institute of Development in Automotive Engineering) er et bildesign og -udviklingsfirma i Torino, Italien, oprettet i 1978. Rieter Holding Ltd overtog den fulde kontrol over firmaet i 2002.

Udvalg af designede biler 
 Fiat Tipo 1988
 Lancia Dedra 1989
 Fiat Tempra 1990
 Alfa Romeo 155 1992
 Lancia Delta 1993
 Nissan Terrano/Ford Maverick 1993
 Lancia Kappa 1994
 Daihatsu Move 1995
 Fiat Palio 1996
 Daewoo Nubira 1997
 Tata Indica 1998
 Kia Rio 2000
 Tata Indigo 2002
 Tata Nano 2008

Eksterne henvisninger 
 Officielt websted

Torino
Etableret i 1978
Virksomheder fra Italien
Oppstrynsvatnet

Oppstrynsvatnet (også Strynevatnet og Strynsvatnet) er en sø i Stryn kommune i Vestland fylke i Norge.

De største elve som løber ud i Oppstrynsvatnet er Hjelledøla fra øst og Erdalselva fra sydøst. Fra søen løber Stryneelva gennem Strynedalen til Nordfjorden ved Stryn centrum. Oppstrynsvatnet har et afvandingsområde på 547 km².

Søer i Vestland
Frimurerhave

En frimurerhave er et haveanlæg hvor man har forsøgt at udtrykke tanker fra frimurernes verden. Det kan gøres mere eller mindre udtalt med frimureriske symboler eller måden haven i øvrigt er indrettet.

Eksempler på sådanne haver er Carl af Hessens have ved Louisenlund i Slesvig fra 1770'erne, Mindelunden ved Jægerspris Slot udført af Johannes Wiedewelt i 1770'erne og 1780'erne og Johan Bülows haveanlæg ved Sanderumgaard ved Odense fra 1790'erne.

Ved udformningen af et frimurerisk haveanlæg kan planlæggeren lægge vægten forskelligt.
Carl af Hessen valgte til sin have et meget utvetydigt udtryk, så man kunne holde logesammenkomster i haven. Westengaard karakteriserer haven som nærmest anmassende i sit udtryk.

Wiedewelt valgte ved Mindelunden ved Jægerspris Slot et mere afdæmpet udtryk, der stiller større krav til forhåndsviden om frimurernes symbol- og tankeverden. Bülow giver en mere personlig tolkning i sin have ved Sanderumgaard; man får et glimt af symbolerne så tankerne sættes i gang. Dog bliver symbolikken tydelig ved eremithytten "Tankefuld" med dens memento mori: Et kranium på en hylde og et skilt over indgangsdøren: "Døden er vis! Dødens Time er uvis!"

Referencer

Litteratur 
 Erik Westengaard: Tankefulde haver, 2001, . - Bogen er en tolkning af de tre romantiske haveanlæg ved Sanderumgaard, Jægerspris Slot og Louisenlund ud fra frimurernes symbol- og tankeverden.
 Bente Scavenius: Danmarks dejligste haver, 2008.

Eksterne henvisninger 
 "Mere end en have" fra Kristeligt-dagblad.dk. En omtale af udstilling på Frederiksborg Slot om tre havers frimureriske symbolverden. Af Birgitte Larsen 30. august 2001.
 "Mindelunden"  ved Jægerspris fra Kongfrederik.dk
 "Freemasonic Symbolism and Georgian Gardens"  (engelsk)


Havekunst
Frimureri
Saumur

Saumur er underpræfektur i det franske departement Maine-et-Loire. Byen ligger ved Loire-flodens bredder.

Personer fra Saumur 
 Louis Cappel, professor ved universitetet fra 1613-1658.
 Gabrielle Bonhaur "Coco" Chanel, modeskaberen kendt som Coco Chanel, født i Saumur 1883.
 

Byer i Maine-et-Loire
Værksted

Et værksted kan være flere ting:

 Et arbejdsrum for håndværker(e); et lokale, hvor noget fremstilles eller ordnes, repareres af håndværkere; undertiden i al almindelighed om et sted, hvor man udfører sit arbejde; arbejdsplads eller -sted.
 Et laboratorium.
 En kunstners arbejdsrum; atelier.
 Et sted, hvor et dyr bearbejder noget, især for at udvinde føde.
 Et forfatters arbejdssted.
Joakim Mattsson

Joakim Mattsson (født 29. december 1969) er en svensk fodboldtræner. Han kom til Danmark i 1995, og har tidligere været assistenttræner i Silkeborg IF, Randers FC og Odense Boldklub, hvor han også har været ungdomstræner. Mattsson har bl.a. trænet Christian Eriksen og Rasmus Falk i OB. Han har senest været træner for Fremad Amager.

Karriere 
Den 14. juni 2013 overtog han stillingen, som assistenttræner i Odense Boldklub, efter Thomas Helveg havde sagt sin stilling op.

Den 1. juli 2015 overtog han stillingen, som cheftræner i Skive IK fra 1.division 2015-16 på en 1-årig kontrakt gældende til sommeren 2016, som efterfølger til Jakob Michelsen.

I april 2016 blev det meddelt at Skive IK og Mattsson ikke ville forlænge samarbejdet. Efterfølgende den 21. juni 2016 blev Mattsson præsenteret, som ny cheftræner i Vendsyssel FF på en 1-årig kontrakt gældende til sommeren 2017. Han blev fyret den 13. februar 2017, efter at klubben var blevet overtaget af nye ejere, selvom holdet på daværende tidspunkt lå på en delt 1.plads i 1. division.

Joakim Mattsson overtog jobbet som cheftræner i nyoprykkede Thisted FC (1. division) på en 2-årig kontrakt ved starten af juli måned 2017. Han blev fyret den 8. maj 2018 som konsekvens af dårlige resultater, selvom han havde kontrakt frem til sommeren 2019. Klubben havde på daværende tidspunkt ikke vundet i elleve kampe i træk.

Han blev den 21. juni 2018 ansat som ny træner for Brøndby IF U/19 i U/19 Ligaen fra 2018-19-sæsonens start. Han forlod Brøndby i sommeren 2020.

Den 15. januar 2021 blev han ansat som ny cheftræner for Fremad Amager.

Statistik (cheftræner)

Skive IK 
1.division 2015-16 : 33 kampe med 8 sejre, 7 uafgjorte og 18 nederlag.

Vendsyssel FF 
1.division 2016-17 : 19 kampe med 9 sejre, 4 uafgjorte og 6 nederlag.

Referencer

Eksterne henvisninger 
Joakim Mattson på Transfermarket

Fodboldtrænere fra Sverige
Fodboldtrænere fra Skive IK
Fodboldtrænere fra Vendsyssel FF
Fodboldtrænere fra Thisted FC
Fodboldtrænere fra Brøndby Masterclass
Hadsten Folketidende

Hadsten Folketidende var Hadstens første avis, der udkom første gang 1. oktober 1900 af leder af Hadsten Højskoles håndværkerafdeling (det der senere blev til Den jydske Haandværkerskole), Broder Nielsen. Avisen kom som en udløber af Randers Venstreblad, og det lød bl.a. fra stifteren:"Bladet er livligt, aktuelt, underholdende og belærende, og læserne støtter Venstres gamle frisindede krav"

Hadsten Folketidende var små med nyheder fra selve Hadsten, og var ofte refererende artikler til Randers Venstreblad eller andre aviser. Dog hændte det at avisen beskrev forholdene i byen - især vejenes belægning samt den manglende gadebelysning, som flere anså som en skændsel for en stationsby på Hadstens størrelse. Avisen lukkede allerede et år efter sin start, nemlig den 1. oktober 1901.

Fodnoter 

Folketidende
Aviser fra Danmark
Vilnesfjorden

Vilnesfjorden er den ydre del af Dalsfjorden i Fjaler og Askvoll kommune i Vestland fylke i Norge. Den er en fortsættelse af Buefjorden og strækker sig omkring 15 kilometer mod øst.

Fjorden har indløb ved øen Lammetu i syd og Ørnetuva ved bygden Vilnes, som fjorden er opkaldt efter, i nord. Bygden  Grytøyra ligger på sydsiden af fjorden ved Furnes og den 2 km lang Furevågen. Lidt længere inde i fjorden ligger Kysneset med bugten Gjølangen på østsiden. Inderst i Gjølangen ligger bygden Gjølanger. 

Den yderste del af fjorden ligger på sydsiden af Atløy. Mellem Atløy og fastlandet ligger Granesundet som strækker sig mod nord til Stongfjorden. På vestsiden af Granesundet ligger Askvika ved byen og kommunecenteret Askvoll. Fra Askvoll går der tre færgeforbindelser. En til Fure på sydsiden af Vilnesfjorden, en til Atløy og en til Værlandet. Dertil  går det færge fra Fure til både Atløy og Værlandet. Ved Ytre Åsnes ender Vilnesfjorden og Dalsfjorden fortsætter videre mod øst ind i landet. 

Fjorde i Vestland
Fjaler
Askvoll
Stavfjorden

Stavfjorden er navnet på to fjorde i Norge:

 Stavfjorden (Steigen) – en arm af Vinkfjorden i Steigen kommune i Nordland fylke.
 Stavfjorden (Sunnfjord) – en fjord mellem kommunerne Flora og Askvoll kommuner i Sogn og Fjordane.
Stavfjorden (Sunnfjord)

Stavfjorden   er en fjord der går mellem kommunerne Flora og Askvoll kommuner i Vestland fylke i Norge. Den ligger yderst i havgabet og strækker sig 18 km  mod øst til starten af Førdefjorden. Fjorden ligger på sydsiden af øen Askrova og Svanøy i Brulandet, mens Stavenesodden ligger på sydsiden. Syd for Stavenesodden ligger Stongfjorden, mens Brufjorden ligger nord for Brulandet. 

På sydsiden af fjorden ligger  bebyggelserne  Stavestranda og Vågane, et godt stykke inde i fjorden. Her går også Rv 609 langs fjorden. Ved Flokeneset ender Stavfjorden og Førdefjorden fortsætter 37 km østover, ind i landet. 

Fjorde i Vestland
Kinn
Askvoll